CELEX: 32017D0759
Language: et
Date: 2017-04-28 00:00:00
Title: Komisjoni rakendusotsus (EL) 2017/759, 28. aprill 2017, lennuettevõtjate poolt broneeringuinfo üksustele broneeringuinfo edastamisel kasutatavate ühiste protokollide ja andmevormingute kohta

29.4.2017   
            
            
               ET
            
            
               Euroopa Liidu Teataja
            
            
               L 113/48
            
         KOMISJONI RAKENDUSOTSUS (EL) 2017/759,
   28. aprill 2017,
   lennuettevõtjate poolt broneeringuinfo üksustele broneeringuinfo edastamisel kasutatavate ühiste protokollide ja andmevormingute kohta
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 27. aprilli 2016. aasta direktiivi (EL) 2016/681, mis käsitleb broneeringuinfo kasutamist terroriaktide ja raskete kuritegude ennetamiseks, avastamiseks, uurimiseks ja nende eest vastutusele võtmiseks (1), eriti selle artikli 16 lõiget 3,
   ning arvestades järgmist:
   
               (1)
            
            
               Direktiivi (EL) 2016/681 kohaselt peab komisjon koostama loetelu ühistest protokollidest ja toetatavatest andmevormingutest, mida lennuettevõtjad peavad kasutama liikmesriikidele broneeringuinfo edastamisel. Lennuettevõtjad peavad sellest loetelust valima ühise protokolli ja andmevormingu, mida nad kavatsevad kasutada, ja sellest liikmesriiki teavitama.
            
         
               (2)
            
            
               Variantide loetelus tuleks võtta arvesse tööstusharu praegust olukorda, et võimaldada direktiivi (EL) 2016/681 kiiret rakendamist ning vähendada negatiivset majanduslikku mõju lennuettevõtjatele. Samal ajal peaksid pakutud võimalused tagama turvalisuse ja usaldusväärsuse broneeringuinfo edastamisel.
            
         
               (3)
            
            
               Väikesed lennuettevõtjad, kes ei käita lende konkreetse ja avaliku ajakava alusel ning kellel puudub vajalik tehniline infrastruktuur, mis võimaldaks neil kasutada lisas nimetatud andmevorminguid ja edastusprotokolle, peaksid olema nende vormingute ja protokollide kasutamise nõudest vabastatud. Liikmesriigid peaksid nende lennuettevõtjatega kahepoolselt kokku leppima, missuguseid elektroonilisi vahendeid peaksid nende lennuettevõtjad kasutama, et tagada asjakohane turvalisuse tase broneeringuinfo edastamisel.
            
         
               (4)
            
            
               Vastavalt direktiivi (EL) 2016/681 põhjendusele 17 peavad lennuettevõtjate poolt liikmesriikidele broneeringuinfo edastamisel kasutatavate toetatud andmevormingute kasutuselevõtmise aluseks olema Rahvusvahelise Tsiviillennunduse Organisatsiooni (ICAO) suunised.
            
         
               (5)
            
            
               Broneeringuinfo edastamise rahvusvahelise standardina tunnustatakse PNRGOV-andmevormingut, mis on välja töötatud valitsuste, lennuettevõtjate ja teenuseosutajate koostöös Rahvusvahelise Lennutranspordi Assotsiatsiooni (IATA) ja Maailma Tolliorganisatsiooni (WCO) egiidi all. PNRGOV-andmevorming peaks vastama reisija- ja lennujaamainfo andmeedastusstandardite (PADIS) PNRGOV-sõnumite EDIFACT- ja XML-rakendusjuhistele, mille on heaks kiitnud ja avaldanud WCO/IATA/ICAO API PNR kontaktkomitee.
            
         
               (6)
            
            
               UN/EDIFACT PAXLST on andmevorming reisijaid käsitleva eelteabe (API) edastamiseks. Vastavalt direktiivi (EL) 2016/681 artikli 8 lõikele 2 tuleb seda vormingut kasutada sellise reisijaid käsitleva eelteabe edastamiseks, mida lennuettevõtjad koguvad oma tavapärase äritegevuse käigus, kuid mida ei säilitata samade tehniliste vahenditega nagu muud broneeringuinfot.
            
         
               (7)
            
            
               Praegu kasutab enamik lennuettevõtjaid riiklikele ametiasutustele reisijaid käsitleva teabe edastamiseks kaht edastusprotokolli: IBM MQ ja IATA B-tüüp.
            
         
               (8)
            
            
               IBM Corporationi pakutav toode IBM MQ tagab turvalise ja usaldusväärse sõnumiedastuse, mille käigus säilib sõnumi terviklikkus ja on miinimumini viidud teabekao oht. Selleks kasutatakse sõnumijärjekordi, mis lihtsustavad andmevahetust rakenduste, süsteemide, teenuste ja failide vahel.
            
         
               (9)
            
            
               B-tüüpi sõnumivahetuseks nimetab IATA sõnumivahetust, mida kasutatakse lennutranspordi ja reisiteenuste sektoris ja nende vahel. Lennutranspordisektoris peetakse seda väga usaldusväärseks ja turvaliseks ja seetõttu toetab see valdkonna talitluse seisukohalt olulisimaid rakendusi.
            
         
               (10)
            
            
               Mitte kõik lennuettevõtjad ei ole suutelised kiiremini kui 4–5 aastaga vastu võtma ja rakendama muid edastusprotokolle kui need, mida nad juba kasutavad.
            
         
               (11)
            
            
               Vastavalt direktiivi (EL) 2016/681 artikli 16 lõikele 2 peaksid lennuettevõtjad olema võimelised kasutama vähemalt ühte käesoleva rakendusotsusega kehtestatud andmevormingutest ja edastusprotokollidest aasta jooksul pärast selle vastuvõtmist.
            
         
               (12)
            
            
               Seega tuleks rakendusotsuses arvestada ka sektori praegust olukorda ning näha ette võimalus, et lennuettevõtjad saaksid direktiivist (EL) 2016/681 tulenevalt jätkata samade andmevormingute ja edastusprotokollide kasutamist, mis on praegu valdkonnas tavapärased.
            
         
               (13)
            
            
               Teisalt tuleks võimalikult suurel määral toetada avatud standardsete andmevormingute ja edastusprotokollide, kaasa arvatud Euroopa standardite kasutamist.
            
         
               (14)
            
            
               Hetkel edendab komisjon „AS4“ protokolli kasutamist, eelkõige Euroopa ühendamise rahastu kaudu. Seetõttu tuleks kõnealust protokolli lugeda IMBi MQ ja IATA B-tüüpi protokollide alternatiiviks.
            
         
               (15)
            
            
               Sektorit ja liikmesriike tuleks ergutada võtma vajalikke meetmeid koos rahvusvaheliste partnerite, ICAO ja WCOga, et lülitada lennuettevõtjate poolt liikmesriikide broneeringuinfoüksustele broneeringuinfo edastamiseks kasutatavate rahvusvaheliselt heakskiidetud viiteprotokollide hulka ka sobivad avatud standardite protokollid.
            
         
               (16)
            
            
               Seetõttu tuleks käesolev rakendusotsus läbi vaadata neli aastat pärast selle vastuvõtmist, et kaaluda võimalust asendada konkreetsele ettevõttele kuuluv toode avatud standardi edastusprotokolliga. Lisaks tuleks kaaluda kõigi muutuste lisamist PNRGOV ja EDIFACT PAXLST olemasolevatesse EDIFACT ja XML versioonidesse ning XML standardite võimalikku arendamist reisijaid käsitleva eelteabega seotud sõnumside jaoks.
            
         
               (17)
            
            
               Lisaks võivad liikmesriigid kaaluda võimalust anda lennuettevõtjatele edastatud broneeringuinfo kättesaamise kinnitus (kasutades selleks ACKRES-sõnumeid). Selline otsus peaks vastavalt IATA soovitusele põhinema lennuettevõtja ja liikmesriigi kahepoolsel kokkuleppel.
            
         
               (18)
            
            
               Käesoleva otsusega ettenähtud meetmed on kooskõlas direktiivi (EL) 2016/681 artikli 17 lõikes 1 nimetatud komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Ühised protokollid ja toetatavad andmevormingud
   1.   Broneeringuinfo edastamisel liikmesriigi broneeringuinfoüksustele direktiivi (EL) 2016/681 kohaselt kasutavad lennuettevõtjad ühte käesoleva otsuse lisa punktides 1 ja 2 nimetatud andmevormingutest ja edastusprotokollidest.
   2.   Kui lennuettevõtjad edastavad direktiivi (EL) 2016/681 artikli 8 lõikes 2 nimetatud reisijaid käsitlevat eelteavet eraldi sama lennu broneeringuinfost, peavad nad kasutama käesoleva otsuse lisa punktis 3 nimetatud andmevormingut.
   3.   Erandina eespool esitatud lõigetest 1 ja 2, edastavad lennuettevõtjad, kes ei käita ELi-väliseid ja ELi-siseseid lende konkreetse ja avaliku ajakava alusel ning kes ei oma vajalikku infrastruktuuri lisas loetletud andmevormingute ja edastusprotokollide toetamiseks, broneeringuinfot selliste elektrooniliste vahenditega, mis pakuvad piisavalt tagatisi seoses tehniliste turvameetmetega, milles lepitakse kahepoolselt kokku lennuettevõtja ja asjaomase liikmesriigi vahel.
   Artikkel 2
   Läbivaatamine
   1.   Komisjon vaatab käesoleva rakendusotsuse läbi 28. aprilliks 2021. Läbivaatamisel käsitletakse eelkõige võimalust näha ette kas avatud standardi edastusprotokollid üksi või lisaks olemasolevatele protokollidele, tagades samal ajal, et need oleksid kooskõlas rahvusvaheliste standardite ja parimate tavadega.
   2.   Kõnealuse läbivaatamise põhjal võib komisjon võtta vastu käesoleva otsuse muudatuse.
   Artikkel 3
   Jõustumine
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 28. aprill 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 119, 4.5.2016, lk 132.
   
      LISA
      1.   Andmevormingud broneeringuinfo edastamiseks
      
      
                  —
               
               
                  EDIFACT PNRGOV, kirjeldatud EDIFACT rakendusjuhistes; riikidele või muudele asutustele edastatud broneeringuinfo; PNRGOV sõnumiedastusversioon 11.1 või hilisem;
               
            
                  —
               
               
                  XML PNRGOV, kirjeldatud XML rakendusjuhistes; riikidele või muudele asutustele edastatud broneeringuinfo; PNRGOV sõnumiedastusversioon 13.1 või hilisem.
               
            2.   Edastusprotokollid broneeringuinfo edastamiseks
      
      
                  —
               
               
                  IBM MQ;
               
            
                  —
               
               
                  IATA B-tüüp;
               
            
                  —
               
               
                  ebMS 3.0 AS4 profiil, versioon 1.0, OASISe standard, avaldatud 23. jaanuaril 2013. AS4 rakendamine vastavalt laiaulatusliku e-SENS katseprojekti raames väljatöötatud e-SENS AS4 profiilile, praegune tunnus ja versioon: „PR – AS4 – 1.10“. Alates 2017. aastast jätkatakse Euroopa ühendamise rahastu raames nende rakendusjuhiste täiendamist ja parandamist.
               
            3.   Andmevormingud reisijaid käsitleva eelteabe edastamiseks, kui seda edastatakse broneeringuinfost eraldi
      
      
                  —
               
               
                  EDIFACT PAXLST, kirjeldatud WCO/IATA/ICAO reisijate nimekirja sõnumi (PAXLST) rakendusjuhises, 2003. aasta või hilisem versioon.